Princ Philip, vojvoda z Edinburghu

Princ Philip, vojvoda z Edinburghu (narodený ako Princ Filip grécky a dánsky, * 10. jún 1921, Korfu, Grécko – † 9. apríl 2021, Windsor) bol manžel britskej kráľovnej Alžbety II.

Pôvodne princ grécky a dánsky, tento titul nosil iba pred svadbou s Alžbetou II. Počas zasnúbenia bol známy ako first lieutenant (nadporučík) Philip Mountbatten. Bol členom šlezvicko-holštajnsko-sonderburgsko-glücksburgskej dynastie, ktorá zahŕňa kráľovské rodiny Dánska, Grécka a Nórska.

Životopis 
Narodil sa na gréckom ostrove Korfu ako Filip (Philippos – Φίλιππος), princ grécky a dánsky. Jeho rodičmi boli Andrej (Andreas – Ανδρέας), syn gréckeho kráľa Juraja I. a princezná Alica z Battenbergu.

V roku 1922 bol evakuovaný z Grécka a spolu s otcom zbavený gréckeho občianstva.

Počas druhej svetovej vojny slúžil v britskom vojenskom námorníctve. V roku 1947 po získaní britského občianstva odložil rodové meno Schleswig-Holstein-Sonderburg-Glücksburg (napriek jeho vojnovým zásluhám mu vyčítali spriaznenosť s nemeckými rodmi z ktorých niektoré mali blízko k nacistickému režimu) a prijal meno matky Battenberg v poangličtenej forme Mountbatten. 20. novembra 1947 sa vo Westminsterskom opátstve oženil s korunnou princeznou Alžbetou.

V Británii sa vďaka svadbe stal vojvodom z Edinburghu, jeho kráľovskou výsosťou a britským princom.

Spolu s kráľovnou Alžbetou II. majú štyri deti, osem vnúčat (od každého dieťaťa dve) a osem pravnúčat (stav júl 2019).

Princ Philip je 480. v poradí na britský trón cez svoju prastarú matku Alicu, dcéru kráľovnej Viktórie.

V apríli 2009 sa stal najdlhšie pôsobiacim manželským partnerom v britskej histórii a v momente svojej smrti vo veku 99 rokov bol najstarším partnerom vládnuceho monarchu.

Rovnako ako jeho manželka Alžbeta II. bol prapravnukom britskej kráľovnej Viktórie, z tohto dôvodu patrí tiež medzi následníkov britského trónu.

V máji 2017 oznámil, že sa rozhodol stiahnuť do ústrania a nebude sa ďalej zúčastňovať oficiálnych udalostí.

Princ Philip zomrel 9. apríla 2021 na zámku Windsor. Kondolencie britskej kráľovnej a kráľovskej rodine na Twitteri zverejnila aj slovenská prezidentka Zuzana Čaputová. Princov pohreb sa konal v sobotu, 17. apríla 2021. Princ Philip bol pochovaný na zámku Windsor.

Deti 
 Charles (* 14. november 1948), súčasný britský kráľ (ako Karol III.) ∞ 
 29. júl 1981 Lady Diana Spencer  (* 1961† 1997), rozvod 28. augusta 1996
 9. apríl 2005 Camilla Parker Bowles, vojvodkyňa z Cornwallu 
 Anne (* 15. august 1950), Kráľovská princezná (The Princess Royal) ∞
 14. november 1973  Mark Anthony Peter Phillips, rozvod 28. apríla 1992 
 12. december 1992 admirál Timothy Laurence
 Andrew (* 19. február 1960), vojvoda z Yorku ∞ 23. júl 1986 Sarah Fergusonová, rozvod 30. mája 1996  
 Edward (* 10. marec 1964), gróf z Wessexu ∞ 19. jún 1999 Sophie Helen Rhys-Jones (* 1965)

Referencie

Iné projekty

Externé odkazy 
 89th Birthday of Prince Philip, Duke of Edinburgh

Zdroj 
 

Philip
Glücksburgovci
Osobnosti na austrálskych poštových známkach
Osobnosti na kanadských poštových známkach
Príslušníci Royal Navy